和陶始作鎮軍參軍經曲阿韵哭陳能之
作者：吳芾
朝代：宋

paragraphs: 陳公行古道，出處盡堪書。
俯仰端無負，初終總一如。
粵從爲劇邑，平步上亨衢。
正色主風憲，彈劾靡親疏。
故雖頻補外，直性不可紆。
召還方進用，謂當推緒餘。
一朝忽攖疾，力請歸舊居。
竟化遼東鶴，不作北溟魚。
哀哉名世士，天胡賦分拘。
有子傳衣鉢，無錢治室廬。